recursal/SuperWikiNEXT-32B huggingface dataset:
**ג'ולייט (ג'ולי) פופר שייפר** (נולדה ב-1932) היא פסיכולוגית וסטטיסטיקאית אמריקנית, הידועה בעיקר בזכות מחקריה בתחום ההשערות המרובות.

ביוגרפיה
--------

ג'ולייט פופר נולדה בברוקלין. בבית הספר התיכון למדה במגמת המתמטיקה במשך ארבע שנים, אף על פי שמגמה זו יועדה לבנים בלבד. כמו כן הייתה חברה במועדון המתמטיקה, שגם הוא נועד לבנים בלבד. עם סיום לימודיה בתיכון למדה במכללת סווארתמור פסיכולוגיה, מתמטיקה ופילוסופיה. את לימודי הדוקטורט עשתה באוניברסיטת סטנפורד, וקיבלה תואר דוקטור בפסיכולוגיה בשנת 1957.

לאחר פוסטדוקטורט באוניברסיטת אינדיאנה הצטרפה כחברת סגל למחלקה לפסיכולוגיה באוניברסיטת קנזס, שם לימדה קורסים בפסיכולוגיה מתמטית ובסטטיסטיקה. במהלך השנים קודמה והגיעה לדרגת פרופסור. היא הייתה מעורבת בפעילות נגד אפליה גזעית, והייתה יושבת הראש הראשונה של הוועדה למניעת הפליה באוניסברסיטת קנזס.

בשנת 1973 יצאה לשנת שבתון במחלקה לסטטיסטיקה באוניברסיטת ברקלי, שם עבדה בשיתוף פעולה עם אריק ל. להמן, לו נישאה כעבור ארבע שנים. ב-1977 עברה להתגורר בברקלי, קליפורניה, וקיבלה משרת מרצה אורח באוניברסיטת קליפורניה בדייוויס. ב-1978 קיבלה משרת מרצה לסטטיסטיקה באוניברסיטת ברקלי, וניהלה שם את שירותי הייעוץ הסטטיסטי. גם שם הגיעה לדרגת פרופסור. היא פרשה ב-1994, אך המשיכה לעבוד במשך מספר שנים במרכז להערכה חינוכית בפרינסטון.

עבודתה המדעית
-------------

בתקופת עבודתה בקנזס מחקריה של שייפר בתחום הפסיכולוגיה עסקו בתאוריה של הלמידה, בחקר האישיות ובתפישה חושית. מאוחר יותר החלה להתעניין בבעיית ההשערות המרובות, תחום אשר יהפוך מאוחר יותר לנושא המחקר העיקרי שלה.

להמן כותב בספרו כי בתקופת עבודתה בברקלי שייפר הייתה לאחד החוקרים המובילים בתחום ההשערות המרובות. שייפר הראתה כי הבדלים מובהקים סטטיסטית אינם טרנזיטיביים, וטבעה את המושג "טעות מסוג שלישי". כן עסקה בחקר מודלים ליניאריים ובניתוח רב משתני. היא פרסמה למעלה מעשרים מאמרים מדעיים בתחום. בסך הכל פרסמה 79 מאמרים מחקריים לאורך הקריירה שלה.

הכרה ופרסים
-----------

ב-1988 שייפר נבחרה לעמיתה באיגוד האמריקני לסטטיסטיקה ובאיגוד האמריקני לפסיכולוגיה. כן הייתה עמיתה באיגוד האמריקני לקידום המדע וחברה במכון הבינלאומי לסטטיסטיקה. בשנת 2003 זכתה בפרס על שם פ.נ. דייוויד בזכות תרומתה החלוצית לשיטות סטטיסטיות בחינוך ופסיכומטריה ותפקידה יוצא הדופן בטיפוח ההזדמנויות לקידום נשים במדעים.

קישורים חיצוניים
----------------

* Lehmann, E. L. (2008), "59. Juliet P. Shaffer (b. 1932)", Reminiscences of a statistician, New York: Springer, pp. 212–216
* Profiles in Research - Juliet Popper Shaffer - Interview by Dan Robinson Journal of educational and Behavioral Statistics, Spring 2005, Vol. 30, no. 1, pp. 93-103
* Juliet Shaffer - Research Expertise and Interest – Berkeley Research
* Florence Nightingale David Award - Committee of Presidents of Statistical Societies
* Past, Present, and Future of Statistical Science, Lin et. al. (editors), Chapman and Hall/CR, pages 49-58
* Juliet Popper Shaffer publications indexed by Google Scholar
* גנאלוגיה מתמטית של ג'ולייט פופר שייפר, באתר פרויקט הגנאלוגיה במתמטיקה

* ג'ולייט פופר שייפר, באתר פרויקט הגנאלוגיה במתמטיקה

* ג'ולייט פופר שייפר, באתר גוגל סקולר

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 3169 1634
* LCCN: n93010745
* MGP: 34273
* VIAF: 60751096
* WorldCat: lccn-n93010745

 |
**אמיר לוסטיג** (נולד ב-28 באפריל 1975) הוא אמן חושים וקוסם ישראלי. ידוע בעיקר מהשתתפותו בתוכנית "אורי גלר מחפש את היורש".

ביוגרפיה
--------

לוסטיג זכה פעמיים ברציפות במקום הראשון בתחרות הארצית של אגודת הקוסמים הישראלית.

בתחילת שנות ה-2000 הופיע בפינה קבועה בתוכנית האירוח "יאיר לפיד" בהנחיית יאיר לפיד ששודרה בערוץ 2.

בשנת 2006 סיים במקום השלישי בתוכנית "אורי גלר מחפש את היורש", אחרי המנצח ליאור סושרד ואהוד שגב.

בשנת 2007 הופיע יחד עם נמרוד הראל בערוץ 10 בתוכנית "בלתי נתפס" ובין היתר הציג פעלולים כגון תפיסת כדור רובה בעזרת השיניים. באותה השנה היה חבר בפאנל השופטים של התוכנית "תאמין לי" ששודרה בערוץ 2.

בשנת 2012 חבר שוב לנמרוד הראל בתוכנית "פסיכו" בערוץ 2.

בשנת 2016 אירח הראל את לוסטיג בתוכנית "בלתי נראה". באותה שנה הופיע לוסטיג בתוכנית "Bigg Boss", שהיא הגרסה ההודית לפורמט "האח הגדול".
בשנת 2024 במהלך מלחמת חרבות ברזל הופיע רבות בפני חיילים ובמיוחד מול יחידת איכות של אוגדה 98.

חיים אישיים
-----------

לוסטיג בעל השכלה אקדמאית בהנדסה, תעשייה וניהול.

נשוי ואב לשניים.

מתגורר בתל מונד.

הערות שוליים
------------

1. ↑  אמיר לוסטיג באתר אגודת הקוסמים
2. ↑  אור ברנע, "בלתי נתפס" נגד הרשות השנייה, באתר ynet, 28 בינואר 2007
3. ↑  ערן סויסה, עו"ד, קוסם ופסיכולוגית נכנסים לאולפן, באתר nrg‏, 12 ביולי 2007
4. ↑  "Bigg Boss Day 56: Salman Khan Gets His Mind Read". *The Quint* (באנגלית). נבדק ב-2018-12-02.
**יוהנס "הנס" פרידריך לאופולד פון זקט** (בגרמנית: **Johannes "Hans" Friedrich Leopold von Seeckt**‏; 22 באפריל 1866 – 27 בדצמבר 1936) היה גנרל גרמני, מפקד צבא גרמניה (רייכסווהר) לאחר מלחמת העולם הראשונה.

ביוגרפיה
--------

זקט נולד למשפחת אצולה פומרנית, לאב שהיה גנרל פרוסי. בניגוד לגנרלים אחרים בני זמנו הוא לא למד בבית ספר צבאי, אלא למד בבית ספר רגיל בשטרסבורג ולאחר סיום לימודיו בשנת 1885 התגייס לצבא.

בפרוץ מלחמת העולם הראשונה, כיהן זקט כראש מטה בדרגת אוברסט בארמייה השלישית. הוא צעד ביחד עם הגייסות לתוך צרפת בתחילת המלחמה והוכיח את עצמו בקרב. במרץ 1915 הוא היה לראש המטה של הארמייה ה-11, בפיקודו של אוגוסט פון מקנזן ונחשב לאדריכל הניצחון הגדול של מתקפת גורליצה-טרנוב, עליה זכה בפור לה מריט. ביוני 1915 הוא הועלה לדרגת גנרל-מיור, ובספטמבר 1915 השתתף בקרב נגד סרביה בטימישוארה. ביוני 1916 הוא היה לראש המטה של הארמייה האוסטרו-הונגרית השביעית.

בספטמבר 1919 הוא מונה למפקד הראשון של משרד הגייסות הגרמני שהחליף את המטה הכללי שפורק בהתאם לחוזה ורסאי. לאחר הפוטש של קאפ הוא התמנה למפקד הצבא הגרמני. זקט הלך על חבל דק בין התנגדותו לרפובליקת ויימר לבין הגנה על הרפובליקה ומניעת פוטש של הצבא. בעת המשבר של סוף 1923 הוא כתב לגוסטב פון קאהר שהחוקה של ויימר מנוגדת להשקפתו הפוליטית, אולם סירב לקחת חלק בפעולה נגד הממשלה. בשנת 1926 הוא פרש לגמלאות.

בשנים 1930–1932, כיהן זקט כחבר הרייכסטאג מטעם מפלגת העם הגרמנית. בין השנים 1933–1935 הוא נטל חלק ראשי בסיוע צבאי גרמני שהושיטה גרמניה לצ'יאנג קאי שק. זקט גם יעץ לקאי שק במישור הפוליטי, בין השאר יעץ לו להימנע מעימות חיצוני כל עוד הצבא שלו לא סיים את הרפורמה שלה.

קישורים חיצוניים
----------------

ויקישיתוף מדיה וקבצים בנושא **הנס פון זקט** בוויקישיתוף
* הנס פון זקט, באתר אנציקלופדיה בריטניקה (באנגלית)
* הנס פון זקט, באתר "Find a Grave" (באנגלית)

הערות שוליים
------------

1. ↑  Carsten, Francis Ludwig (1973). *Reichswehr Politics*. University of California Press. p. 104. ISBN 978-0-520-02492-2.
2. ↑  Bangsbo, Jens; Reilly, Thomas; Hughes, Mike (1997). *Science and Football III: Proceedings of the Third World Congress of Science and Football, Cardiff, Wales, 9-13 April, 1995*. Taylor & Francis. p. 300. ISBN 978-0-419-22160-9.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299985205171
* BIBSYS: 90643103
* BnF: cb124946416 (data)
* CiNii: DA04863042
* GND: 118612603
* ISNI: 0000 0000 8117 1688
* LCCN: n80138423
* NDL: 00526040
* NKC: uk2016902096
* NLA: 35388023
* NLG: 243620
* NLP: a0000002088339
* NTA: 071206167
* RERO: 02-A013456205
* SNAC: w6tv55xz
* SUDOC: 034160485
* Trove: 934929
* VcBA: 495/194890
* VIAF: 37709327
* WorldCat: lccn-n80138423

 |
בחישוביות, **פונקציה בת-חישוב** היא פונקציה מקבוצת המספרים הטבעיים אל עצמה (היינו, סדרה של מספרים טבעיים), שניתן לחשב כל ערך שלה בזמן סופי. קבוצה של מספרים טבעיים היא בת-חישוב אם הפונקציה המציינת שלה בת-חישוב.

אף על פי שמושג החישוביות חל מלכתחילה על קבוצות של מספרים טבעיים, אפשר להכליל אותו לכל קבוצה בת-מניה שאפשר לסדר באופן אפקטיבי, ודרך כך לבעיות אמת-או-שקר שיש להן קלט סופי.

יחס טיורינג ודרגות טיורינג
--------------------------

**יחס טיורינג** בין פונקציות (מהטבעיים לעצמם) מוגדר כך ש-{\displaystyle f\leq \_{T}g} אם ניתן לחשב את f באמצעות תוכנית המשתמשת ב-g בתור אורקל. יחס הסדר הזה מגדיר יחס שקילות (שתי פונקציות הן שקולות אם אפשר לחשב כל אחת מהן באמצעות השנייה), ומחלקות השקילות נקראות **דרגות טיורינג**. יחס הסדר על הפונקציות משרה גם יחס בין הדרגות. הדרגה הנמוכה ביותר היא זו של הפונקציות הניתנות לחישוב, ומסמנים אותה ב-0. כל דרגה כוללת רק מספר בן מניה של פונקציות, ולכן עוצמת קבוצת הדרגות היא עוצמת הרצף. ידוע שיש קבוצה מעוצמת הרצף של דרגות טיורינג שאינן בנות השוואה.

בין הדוגמאות החשובות ביותר לבעיות שאינן בנות חישוב אפשר למנות את: בעיית העצירה (K), בעיית המלה בחבורות מוצגות סופית (WP), הבעיה העשירית של הילברט (HTP), אוסף הפסוקים הנכונים בשפה מסדר ראשון של המספרים הטבעיים (עם הקבועים 0 ו-1, פעולות החיבור והכפל, ויחס הסדר) (TA), ועוד. בעיית העצירה ניתנת להכללה באופן הבא: לכל דרגת טיורינג f, מסמנים ב-'f את דרגת טיורינג הכוללת את כל התוכניות העוצרות בזמן סופי, שמותר להן להשתמש ב-f. זוהי **קפיצת טיורינג**. הקפיצה שומרת על יחס הסדר, ותמיד מקיימת {\displaystyle \ f<\_{T}f'}. 

מתברר שסדר טיורינג בין בעיות טבעיות רבות, כגון אלה, הוא ליניארי. כך למשל {\displaystyle 0<K\equiv WP\equiv HTP<TA}. **השערת מרטין** (על שם דונלד מרטין) קובעת שעבור בעיות מסוימות סדר טיורינג ניתן לתיאור באמצעות שרשראות של קפיצות טיורינג.

ראו גם
------

* פונקציה רקורסיבית
* כריעות

לקריאה נוספת
------------

* Antonio Montalban, ``Martin's conjecture: a classification of the naturally occuring Turing degrees*, Notices of the AMS, Sept 2019.*

קישורים חיצוניים
----------------

* פונקציה בת-חישוב, באתר MathWorld (באנגלית)
**הראל אליעזר ויזל** (נולד בשנת 1966) הוא איש עסקים ישראלי, המכהן כבעלים, מנכ"ל ודירקטור בחברה הציבורית "פוקס-ויזל" שמפעילה את רשת האופנה "FOX" בישראל ומחוצה לה.

ביוגרפיה
--------

הראל ויזל נולד ברמת גן כבן בכור למרדכי ולאיזה, גננת.
אביו מרדכי היה ילד צ'כיה, שורד שואה, ואיש קבע שבסיום שירותו הקים עסק קטן למוצרי כתיבה שלא הצליח, ונקלע למצוקה כספית. כבר כילד ויזל היה מוכר חולצות מודפסות לחבריו בבית הספר. כשגדל החל לעבוד בחנות הבגדים שאימו הקימה מתחת לבית מגוריה.

הוא התגייס לגבעתי בשנת 1984 כלוחם ושירת בלבנון ובעזה, ובגיל 20 התחתן עם לימור, חברתו מגיל 13. אחרי השחרור עבד בעבודות מזדמנות. לעסקי האופנה נכנס, כשעבד כסוכן בדים לתעשיית האופנה.
אחרי שאביו נאלץ לסגור את חנות מכשירי הכתיבה שלו, הוא החל לעבוד כסוכן בדים אצל משפחת פוקס, שייצרה טישרטים תחת המותג 'טריקו פוקס'.

את דרכו העסקית החל ויזל ב־1992 כשפתח חנות קטנה של 20 מטר מרובע מתחת לביתו ברמת־גן, ברחוב חיבת ציון. החנות נקראה "טריקו פוקס".
החנות השנייה נפתחה בקניון הזהב בראשון לציון בספטמבר 1992.
החנות השלישית נפתחה בדיזנגוף סנטר, חצי שנה אחרי. ומאוחר יותר פתח חנות נוספת בקניון איילון ברמת־גן.

נכון לשנת 2018 עלות העסקתו של ויזל בחברת "FOX" הסתכמה בסך של כ-7.4 מיליון שקל, שכללו שכר בהיקף של 3 מיליון שקל, מענק של 2.3 מיליון שקל ותגמול מנייתי של 2.1 מיליון שקל.

בבחירות לכנסת השבע עשרה, הוצב ויזל במקום ה-55 ברשימת קדימה לכנסת.

ב-27 במרץ 2023 השתתפה רשת "FOX" של ויזל בשביתה במשק כצעד התנגדות לרפורמה המשפטית שקידמה הממשלה. בקבוצת וואטסאפ של ראשי המשק ויזל ביקר את חברי הממשלה תוך שהביע התנגדות לרפורמה, ותמיכה בטייסים שאיימו בהפסקת התנדבותם למילואים ובהשפעתם. אולם עם פרוץ מלחמת חרבות ברזל אמר כי "כולנו עם אחד ויש לנו ראש ממשלה אחד, כולנו צריכים להתאחד סביבו". תרם מסניפי "FOX" שברשותו ציוד ובגדים למפוני הישובים בעוטף עזה.

ויזל נשוי ללימור, להם שלושה ילדים, והם מתגוררים בסביון.

קישורים חיצוניים
----------------

* "מחסל העסקים הקטנים": למי באמת דואג מנכ"ל קבוצת פוקס?
* אתר למנויים בלבד  רז שכניק, נווית זומר, "בדיעבד, היינו צריכים להודיע מראש שאנחנו מוותרים על המענק מהמדינה. אני מודה שזה נראה רע", באתר "ידיעות אחרונות", 3 ביולי 2020

הערות שוליים
------------

1. ↑  אביב לוי, ‏שכר ההצלחה: 7.4 מ' ש' לויזל בפוקס, 8.5 מ' ש' למכליס באלביט, באתר גלובס, 19 במרץ 2019
2. ↑  הראל ויזל ופוקס מצטרפים לשביתה: החנויות יסגרו, באתר אייס, 27 במרץ 2023
3. ↑  איתמר אייכנר, מורן אזולאי, תכתובות ראשי המשק נחשפות: "בחודש הם הרסו את המדינה, ביבי התנתק לגמרי", באתר ynet, 2 באפריל 2023
4. ↑  הראל ויזל בריאיון לערוץ 12 13.10.23
**איראג' פֶּזֶשְׁכְּזָאד** (בפרסית: **ایرج پزشکزاد**; 1928[דרושה הבהרה] – 12 בינואר 2022) היה סופר איראני, מחבר הרומן הפרסי המפורסם "דודי נפוליאון" (دایی جان ناپلئون, מילולית: "דוד נפוליאון היקר") שיצא לאור בתחילת שנות ה-70.

ביוגרפיה
--------

פזשכזאד נולד בטהראן ב-1928. הוא התחנך באיראן ובצרפת, שם למד משפטים. במשך חמש שנים כיהן כשופט במערכת המשפט האיראנית לפני שהצטרף לשירות החוץ האיראני. פזשכזאד שימש כדיפלומט עד המהפכה האיראנית ב-1979, ועזב את שירות החוץ לאחר המהפכה. הוא עבר לצרפת והצטרף לשאפור בח'תיאר ומפלגתו התנועה הלאומית של ההתנגדות האיראנית (אנ') נגד המשטר האסלאמי שהוקם באיראן. הוא כתב ספרים פוליטיים רבים עבור המפלגה. פזשכזאד התגורר בפריז ועבד כעיתונאי. מאוחר יותר עבר ללוס אנג'לס, שם נפטר ב-12 בינואר 2022, בגיל 94.

יצירות ספרותיות
---------------

פזשכזאד החל לכתוב בתחילת שנות ה-50 בתרגום יצירותיהם של וולטר ומולייר לפרסית וכתיבת סיפורים קצרים למגזינים. הרומנים שלו כוללים את "חאג'י מאמ-ג'עפר בפריז", "משאללה ח'אן בחצר הארון א-רשיד", "אסמון ריסמון, הונאר-א מארד בה זה דולאת-אוסט" ו"דודי נפוליאון". הוא גם כתב כמה מחזות ומאמרים שונים על המהפכה החוקתית האיראנית של 1905–1911, המהפכה הצרפתית והמהפכה הרוסית.

הרומן האחרון שלו היה "משפחת ניכְּאַחְ'תאר". בשנת 2007 פרסם מעין אוטוביוגרפיה בשם "זכרונות גולגשת" (گلگشت خاطرات).

### דודי נפוליאון

יצירתו המפורסמת ביותר של פזשכזאד יצאה לאור ב-1973 וזכתה להערכה לאומית ולשבחים של מבקרים איראנים ובינלאומיים כתופעה תרבותית. זוהי סאטירה חברתית ויצירת מופת של הספרות הפרסית העכשווית. הסיפור מתרחש בטהראן בתחילת שנות הארבעים של המאה הקודמת עם תחילת מלחמת העולם השנייה, בביתו של המספר – אחוזה עם גן עצום – שם חיות שלוש משפחות תחת עריצותו של פטריארך פרנואיד המכונה הדוד נפוליאון.

זמן קצר לאחר פרסום הספר הופקה סדרת טלוויזיה מצליחה מאוד שכבשה את דמיון האומה כולה. הספר הפך לנקודת התייחסות תרבותית ודמויותיו לאייקונים לאומיים. הספר תורגם לרוסית בשנת 1981, לאנגלית בשנת 1996, לצרפתית בשנת 2011, ולשפות נוספות כולל תרגום לעברית על ידי אורלי נוי בשנת 2012, גרמנית, רוסית ונורווגית.

קישורים חיצוניים
----------------

ויקישיתוף מדיה וקבצים בנושא **איראג' פזשכזאד** בוויקישיתוף
* דודי נפוליאון תרגום מפרסית, אחרית דבר והערות - אורלי נוי, באתר הספרייה הלאומית
* איראג' פזשכזאד (1928-), דף שער בספרייה הלאומית

הערות שוליים
------------

1. ↑  Iran's Iraj Pezeshkzad, who wrote 'My Uncle Napoleon,' dies, AP NEWS, ‏14 בינואר 2022 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007498666205171
* BIBSYS: 7796
* BNE: XX4972009
* BnF: cb16262208c (data)
* CiNii: DA17306887
* GND: 123293162
* ISNI: 0000 0000 6376 9942
* LCCN: n88620275
* NLA: 40325544
* NLG: 267068
* NTA: 205474632
* RERO: 02-A018816413
* SUDOC: 109174704
* VIAF: 64910860
* WorldCat: lccn-n88620275

 |
**רחלי אדלמן** (נולדה ב-30 בנובמבר 1942) היא המו"לית של הוצאת שוקן. משנת 1982 עד 1993, משנת 2007–2009 ומשנת 2013–2018 שימשה יושבת ראש התאחדות הוצאות ספרים בישראל.

ביוגרפיה
--------

רחלי אדלמן נולדה בתל אביב. היא בתו של גרשום שוקן. סבה, שלמה זלמן שוקן, הוא מייסדה של הוצאת הספרים "שוקן", מההוצאות הגדולות בברלין של שנות ה-30. בשנת 1939 הוקמה ההוצאה בתל אביב ואחריה הוצאת הספרים בניו יורק, שם היא מוציאה ספרים באנגלית. אמה של אדלמן, שולמית פרסיץ, היא בתה של שושנה פרסיץ, חברת שלוש הכנסות הראשונות, איתה עלתה לארץ ישראל ממוסקבה בשנת 1925. שושנה הקימה במוסקבה את הוצאת הספרים "אמנות" וניהלה אותה גם בתל אביב. לרחלי שני אחים: עמוס שוקן, המו"ל ובעל השליטה של העיתון "הארץ", והלל שוקן, אדריכל.

אדלמן שירתה בצה"ל כקצינה ובמסגרת זאת אף שירתה בשליחות צה"ל במלאווי שבאפריקה. לאחר שחרורה מצה"ל עבדה במשרד האוצר ובמשרד מבקר המדינה ולמדה באוניברסיטה העברית בירושלים. היא סיימה תואר ראשון בכלכלה וספרות אנגלית ותואר שני במנהל עסקים.

הצטרפה להוצאת שוקן ב-1969, בשנת 1972 מונתה מו"ל ההוצאה לאור. היא החליפה את יוסף הרמן, אשר הגיע ארצה עם ספרי ההוצאה בשנת 1937. תחת ניהולה הצליחה הוצאת שוקן להוציא לאור ספרים פרי עטם של שמואל יוסף עגנון, יהודה עמיחי, מחמוד דרוויש, פנחס שדה, מאיר שלו, שבתאי טבת, אמנון רובינשטיין, עמיה ליבליך, א. ב. יהושע, פרנץ קפקא, דייוויד הרברט לורנס, נדין גורדימר, קנוט המסון, הרמן הסה, טד יוז, גבריאל גארסיה מארקס, פיליפ רות, אלכסנדר סולז'ניצין, דילן תומאס, וירג'יניה וולף, הדרמה היוונית ותרגומים חדשים של האיליאדה והאודיסיאה של הומרוס, ועוד יצירות ספרותיות חשובות מעשרות שפות. אדלמן הוציאה לאור הרבה ספרי עיון חשובים וספרים המיועדים לסטודנטים באוניברסיטאות במדעי הרוח החברה והמשפטים, בדיסציפלינות מגוונות (משפטים, חינוך, פסיכולוגיה, קרימינולוגיה), ואף בתחומים הכוללים ספרות יפה ושירה, פילוסופיה והיסטוריה.

נבחרה לשמש כיו"ר התאחדות הוצאות ספרים בישראל ושימשה בתפקיד זה עד שנת 1993. בשנים 2007–2009 היא נבחרה שוב, ובשנת 2013 -2018. היא נודעה במספר מאבקים שניהלה:

* למען שיפור תנאי רכישת הנייר מן המונופול שהיו מפעלי נייר חדרה בעבר,
* למען הכרת ההוצאה לאור כתעשייה מול משרד האוצר,
* נגד המבצעים של רשתות הספרים הגדולות סטימצקי וצומת ספרים ולמען חקיקת החוק להגנת הספרות והסופרים בישראל כדי ליצב את המודל הכלכלי של הוצאות הספרים בישראל (החוק פעל שנתיים וחצי),
* נגד ההפרות של זכויות יוצרים.

פעילה גם בהתאחדות הבינלאומית לזכויות יוצרים.

בשנת 2003 הוצאת שוקן רכשה מהוצאת מסדה את זכויות היוצרים של האנציקלופדיה העברית. האנציקלופדיה, שהושלמה בשנת 1996, לא עודכנה מאז. אדלמן החליטה שיש להמשיך את המפעל הגדול ולהפיקו כאנציקלופדיה אלקטרונית. נכון לאמצע העשור השני של המאה ה-21 המפעל נמשך, כשהעורך הראשי הוא פרופסור אסא כשר.

בשנת 1967 נישאה ליהודה אדלמן, מנתח מערכות, אשר נפטר בשנת 1996. לזוג שלוש בנות.

קישורים חיצוניים
----------------

* אשר וייל, **רחלי אדלמן**, באנציקלופדיה לנשים יהודיות (באנגלית)
* מאיה פולק, ‏"ענף הספרות בישראל כיום בהרס", בעיתון מקור ראשון, 5 בפברואר 2019

הערות שוליים
------------

1. ↑  נורית קנטי, משבר כלכלי? לא בתעשיית הספרות, באתר nrg‏, 11 בנובמבר 2008
**אריק שגב** (נולד בשם: **אריה הרשקוביץ'** ב-22 בספטמבר 1975) הוא תסריטאי ישראלי.

ביוגרפיה
--------

שגב, יליד תל אביב, החל בגיל 19 להופיע בקטעי סטנד-אפ, ובאחת ההופעות אותר על ידי חבר מערכת בתוכנית "לילה גוב", שהזמין אותו לכתוב לתוכנית. שגב, שהיה לכותב הצעיר ביותר בטלוויזיה באותה תקופה, כתב לתוכנית עד ירידתה מהמסכים בשנת 1998.

בשנת 2000 הצטרף להקמת אתר "נונסנס", שהעלה מדי יום קטעי אנימציה סאטיריים לאינטרנט. את האתר ערך ערן זרחוביץ' שהיה לשותפו של שגב לכתיבה בשנים הבאות. ביחד החלו השניים לכתוב לתוכניות כגון "ערב אדיר", "החטא ועונשו", ו"כוכב נולד". לשיאם הגיעו בתוכנית "ארץ נהדרת" לה כתבו בעונה השנייה והשלישית, ובין השאר כתבו לה את הדמות הפרודית "אומלטה", המבוסס על אודטה, ואת דמויותיהם של הפועלים הרומנים המנחים את תוכנית הבוקר "גוטי מורצה ישראל".

בשנת 2004 כתב לסדרה "ראש גדול" בערוץ הילדים, יחד עם ערן זרחוביץ', במשך שתי עונות, ולאחר מכן כתב לסדרה וערך אותה בלעדיו.

ב-2007 החליטו שגב וזרחוביץ על סיום הקשר המקצועי ביניהם, עקב החלטתו של זרחוביץ' להצטרף כשחקן בתוכנית מסודרים.

שגב יצר וכתב ביחד עם מיכל קופר-קרן את סדרת הדרמה הקומית "אולי הפעם" ששודרה בערוץ yes ישראלי. בכתיבת סדרה זו עבד על הדיאלוגים, על עריכה סגנונית של התסריט ובצד ההומוריסטי.

בשנת 2010 יצר וכתב את סדרת הדרמה קומית-סאטירית: "15 דקות".

בשנת 2014 שב להופיע בקטעי סטנד-אפ.

בין השנים 2011-2016 היה הכותב הראשי בגרסה הישראלית לסדרה "בנות הזהב".

בשנים 2014-2018 היה היוצר והכותב הראשי של הסדרה "שבט צוצלת".

סדרות אחרות להן כתב: ביחד עם ערן זרחוביץ': "המופע המרכזי", ו "רמי ורד",
לבדו: "לילה גוב 2", "יצפאן" .

היה גם בין היתר עורך המוזיקה של תוכנית הרדיו "ציפורי לילה מנקרות" בכיכובם של שרון טייכר וערן זרחוביץ' וששודרה בגלי צה"ל, כמו כן כתב ביקורות מוזיקה בעיתון "אנשים", וטורים אישיים במוסף התרבות של עיתון מעריב. היה עורך המשנה של מגזין הילדים "כולנו".

שגב סיפר כי בעשור הראשון של המאה ה-21, התגלו בגופו שתי מחלות אוטו-אימוניות סופניות והוא מופיע בקטעי סטנדאפ כדי להקל על ההתמודדות.

קישורים חיצוניים
----------------

* אריק שגב, ברשת החברתית פייסבוק
* אריק שגב, במיזם "אישים" לתיעוד היצירה הישראלית
* אריק שגב, במסד הנתונים הקולנועיים IMDb (באנגלית)
* אתר למנויים בלבד גבי בר חיים, "אני לא דועך בחושניות, זה עומד להיות מגעיל", באתר "ידיעות אחרונות", 15 בינואר 2018
* אתר למנויים בלבד רונן טל, אריק שגב: "תפסיקו להתעלם מהעובדה שתמותו, זה ילדותי במיוחד במדינה כמו שלנו", באתר הארץ, 6 במרץ 2024

הערות שוליים
------------

1. ↑  אתר למנויים בלבד עידו קינן, אריק שגב מתמודד עם מחלה סופנית במופע סטנדאפ, באתר הארץ, 8 במאי 2014
מייג'ור **אברהם באום** (באנגלית **Abraham J. Baum**;‏ 29 במרץ 1921 - 3 במרץ 2013) היה קצין יהודי-אמריקאי בצבא ארצות הברית שזכה בשורה ארוכה של אותות ועיטורים צבאיים על לחימתו נגד הגרמנים במלחמת העולם השנייה.

קורות חיים
----------

אברהם (אייב) באום נולד ברובע הברונקס בניו יורק והתפרנס כגזרן של בגדים.
ב-1941 התגייס כטוראי לחיל השריון האמריקני וטיפס במעלה הדרגות עד הגיעו לדרגת מייג'ור (רב-סרן) באפריל 1945.

בדצמבר 1943 נשלח באום, אז בדרגת סגן משנה אל מעבר לים, והשתתף בחמישה קרבות בזירה האירופאית במלחמת העולם השנייה.

בחודש מרץ 1945 לחם תחת פיקודו של גנרל ג'ורג' פטון והוטלה עליו משימה קשה שעיקרה חציית קו זיגפריד ושחרורם של 900 שבויים אמריקאים ממחנה המעצר OFLAG XIII-B ליד המלבורג (Hammelburg) בעומק שטח גרמניה. 

כוח החילוץ נקרא "**כוח באום**" על שם מפקדו קפטן (סרן) באום וכלל: 296 חיילים ו-53 כלי רכב בתוכם, טנקים, כלי רכב נגד טנקים ומשאיות.

ב-26 במרץ 1945 תחת פיקודו של באום התקדם הכוח הצבאי לעבר היעד ונתקל בכוחות שריון ורגלים גרמנים. במהלך הקרב נהרגו חלק מלוחמיו של באום, רובם נישבו, ואילו הוא נפצע קשה. למרות פציעתו המשיך להילחם עד אשר נפל בשבי. ימיו בשבי לא ארכו, והוא שוחרר כעבור זמן קצר על ידי הכוחות האמריקאיים.

לאחר המלחמה היה באום ליועץ אסטרטגי במשרד הביטחון האמריקאי.

ב-1948 במהלך מלחמת העצמאות, הגיע באום לישראל ושימש כיועץ למפקדת צה"ל. משה דיין ציין כי חלק מהטקטיקות שלו הושפעו מעצותיו של באום.

באום התגורר ברנצ'ו ברנרדו, סן דייגו, קליפורניה. הוא נפטר ב-3 במרץ 2013 והותיר אחריו את אשתו איילין, 2 בנים ו-2 בנות. באום נקבר בבית הקברות הלאומי ארלינגטון.

עיטורים
-------

על פעולתו וגבורתו בשדה הקרב עוטר באום בשורה של עיטורים בהם:

* עיטור צלב השירות המצוין, העיטור השני בחשיבותו בצבא ארצות הברית, הוענק לבאום על גבורתו ודבקותו במשימה חרף פציעתו במהלך ניסיון החדירה להמלבורג (בעיטור זה עוטרו כ-5000 חיילים אמריקאים על פעילותם במהלך מלחמת העולם השנייה).
* עיטור כוכב הכסף - העיטור השלישי בחשיבותו בו זכה פעמיים.
* עיטור כוכב הארד - העיטור הרביעי בחשיבותו בו זכה שלוש פעמים
* עיטור לב הארגמן - על פציעותיו, בו זכה ארבע פעמים
* אות השרות הקרבי (Combat Infantryman Badge).

קישורים חיצוניים
----------------

ויקישיתוף מדיה וקבצים בנושא **אברהם באום** בוויקישיתוף
* ראיון מצולם שנערך עם אברהם באום - אוקטובר 2002
* Task Force Baum and the Hammelburg Raid - סיפורו של כוח באום (באנגלית)
* 60 שנה מאוחר יותר "כוח באום" הצליח - סן דייגו יוניון טריביון, 2.12.05 (באנגלית)
* Abraham J. Baum - אתר ww2awards.com
* אברהם באום, באתר "Find a Grave" (באנגלית)

הערות שוליים
------------

1. 1 2 3  Steve Chawkins, Abe Baum dies at 91; decorated WWII officer, Los Angeles Times, ‏23 במרץ 2013
2. ↑  מוזיאון הלוחם היהודי, באתר www.jwmww2.org (ארכיון)
3. ↑  חדשות בן עזר - 610, באתר library.osu.edu

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007258221105171
* GND: 123481139
* ISNI: 0000 0000 2191 6326
* LCCN: n80151258
* NTA: 073372579
* VIAF: 74761359
* WorldCat: lccn-n80151258

 |
**מנדלה קייטה** (בצרפתית: **Mandela Keita**; נולד ב-10 במאי 2002 בלוון שבבלגיה) הוא כדורגלן בלגי המשחק בעמדת הקשר האחורי בקבוצת רויאל אנטוורפן מליגת העל הבלגית, בהשאלה מלוון.

קריירת מועדונים
---------------

קייטה גדל במחלקות הנוער של לוון וראסינג גנק. ב-21 במרץ 2021 ערך את הופעת הבכורה שלו בקבוצה הבוגרת של לוון, בתיקו 2-2 נגד מכלן במסגרת המחזור ה-31 בליגת העל הבלגית לעונת 2020/2021.

ב-31 בינואר 2023 הושאל קייטה עד לתום עונת 2022/2023 לרויאל אנטוורפן מליגת העל הבלגית. ב-5 בפברואר ערך את הופעת הבכורה שלו במועדון, בתיקו 0-0 נגד קלאב ברוז' במסגרת המחזור ה-24 בליגה. ב-3 במאי הבקיע את שער הבכורה שלו במועדון, בניצחון 2-0 על רויאל אוניון סן-ז'ילואז במסגרת הליגה. בסך הכל ערך 17 הופעות ליגה במדי המועדון, בהן הבקיע שער אחד, וזכה עם המועדון באליפות בלגיה ובגביע הבלגי. ב-10 באוגוסט הושאל פעם נוספת למועדון.

קריירה בינלאומית
----------------

קייטה הוא חלק מסגל נבחרת בלגיה עד גיל 21.

תארים
-----

רויאל אנטוורפן
* אליפות בלגיה (1): 2022/2023
* הגביע הבלגי (1): 2022/2023

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר FootballDatabase.eu

הערות שוליים
------------

1. ↑  MANDELA KEITA NAAR ANTWERP באתר הרשמי של לוון, 10 באוגוסט 2023 (בהולנדית)
**Sympathy** (בעברית: "אהדה") הוא שיר של להקת הרוק המתקדם ציפור נדירה (Rare Bird). זה היה השיר היחיד של הלהקה שנכנס למצעד הסינגלים הבריטי והגיע למקום ה-27 בשנת 1970. באיטליה ובצרפת הגיע השיר למקום הראשון במצעדי הפזמונים. בצרפת נמכרו 500,000 עותקים של הסינגל, וברחבי העולם נמכרו מעל למיליון עותקים. בישראל צעד השיר במצעדי הפזמונים של גלי צה"ל ורשת ב' והגיע למקום הרביעי במצעד הפזמונים הבינלאומי השנתי של 1970.

גרסת כיסוי של השיר בוצעה ב-1970 על ידי The Family Dogg שהגיעה למקום שני במצעד בהולנד. ב-1992 ביצעה להקת הרוק הבריטית מריליון (Marillion) גרסה נוספת לשיר שהגיעה למקום ה-17 בממלכה המאוחדת. עוד גרסאות כיסוי בוצעו על ידי טויה וילקוקס ב-1985, ועל ידי פיית'לס ב-2002.

עטיפת התקליט כוללת ציור מאת מארק האריסון שכותרתה "The Birdwoman Of Zartacla". ביוני 1981 הופיע הציור בשער המגזין *Heavy Metal.*

קישורים חיצוניים
----------------

* מידע על היצירה "Sympathy" באתר מיוזיק בריינז

הערות שוליים
------------

1. ↑  Buckley, Jonathan (1999). *Rock: the rough guide*. Rough Guides. p. 1944. ISBN 1-85828-457-0.
2. ↑  Murrells, Joseph (1978). *The Book of Golden Discs* (2nd ed.). London: Barrie and Jenkins Ltd. p. 284. ISBN 0-214-20512-6.
3. ↑  . מצעד הפזמונים הלועזיים בגלי צה"ל מה-31.8, מעריב, 3 בספטמבר 1970
4. ↑  David Roberts, ed. (2006). *British Hit Singles and Albums*. Guinness World Records Limited. p. 349. ISBN 978-1904994107.
5. ↑  "The Birdwoman Of Zartacla". Grand Comics Database. נבדק ב-5 ביולי 2015. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: e5adf99b-d017-3ed1-a8f1-f7475e62a962

 |
**עומאר פאשה** (בגרמנית: **Omar Pascha**; בטורקית: **Ömer Paşa**; ‏24 בנובמבר 1806, יאניה גורה, אזור קרואטיה, האימפריה האוסטרית - 18 באפריל 1871, קונסטנטינופול, האימפריה העות'מאנית) היה קצין בכיר בצבא העות'מאני בדרגת מושיר אשר כיהן כמושל בוסניה ובהמשך השתתף במלחמת קרים.

קורות חייו
----------

עומאר פאשה נולד ביאניה גורה אשר באזור קרואטיה כמיכאילו לאטאס. אביו שירת כקצין בצבא האימפריה האוסטרית ומיכאילו התגייס אף הוא לשורות הצבא. ב-1823, לאחר שהואשם במעילה נמלט לאזור בוסניה אשר בשליטת העות'מאנים ובהמשך, התאסלם ושינה את שמו לעומאר לוטפי.

הוא התגייס לצבא העות'מאני, הוצב באזור בולגריה ובהמשך השתתף בדיכוי המרד בלבנון ובכורדיסטן. ב-1848 מונה למפקד הכוחות העות'מאניים בוולאכיה ובמולדאביה. ב-1850 מונה למושל בוסניה ובהמשך מונטנגרו. הוא גילה יחס נוקשה כלפי האוכלוסייה ודיכא כל ניסיון התקוממות. עם זאת, יחסו כלפי האוכלוסייה היהודית היה סובלני יחסית והוא אישר ליהודי סרייבו להתיישב בכל חלקי העיר.

עומאר פאשה פיקד בהצלחה על כוחות עות'מאניים במהלך מלחמת קרים ובהמשך מונה למושל בגדאד. ב-1861, פיקד על הכוחות העות'מאניים במהלך העימות עם נסיכות מונטנגרו. ב-1864 הועלה לדרגת מושיר ופיקד על חיל מצב שהוצב במונאסטיר. במסגרת זו פיקד על דיכוי מרד בכרתים. ב-1868, מונה לתקופה קצרה לתפקיד שר המלחמה העות'מאני. עומאר לוטפי פאשה הלך לעולמו ב-1871 בקונסטנטינופול והוא בן 64 שנים.

קישורים חיצוניים
----------------

ויקישיתוף מדיה וקבצים בנושא **עומאר פאשה** בוויקישיתוף

הערות שוליים
------------

1. ↑  מצבם המשפטי של יהודי בוסניה והרצגובינה בתקופה העות'מאנית, באתר הקהילה היהודית של סרייבו.(בסרבו-קרואטית) וב(באנגלית).
2. ↑  עומר פאשה - ביוגרפיה, באתר www.biolex.ios-regensburg.de (בגרמנית).

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007443165105171
* BnF: cb167455954 (data)
* GND: 128968699
* ISNI: 0000 0000 5485 5865
* LCCN: nr99035755
* NKC: js2016923765
* SNAC: w62k6fwm
* VIAF: 57679287
* WorldCat: lccn-nr99035755

 |
**נור וידטס** (באנגלית: **Noor Vidts**; נולדה ב-30 במאי 1996) היא אתלטית בלגית, פעמיים ברציפות אלופת העולם באולם (בלגרד 2022 וגלאזגו 2024) וסגנית אלופת אירופה באולם (טורון 2021) בקרב חמש.

ביוגרפיה
--------

### 2017

באוניברסיאדה שנערכה בטאיפיי, טאיוון בסוף אוגוסט 2017 היא זכתה במדליית ארד בקרב שבע בתוצאה של 5728 נקודות.

### 2018

באליפות אירופה שנערכה בברלין, גרמניה באוגוסט 2018 היא סיימה במקום 20 בקרב שבע בתוצאה של 5598 נקודות.

### 2019

באליפות העולם שנערכה בדוחה, קטר בתחילת אוקטובר 2019 היא סיימה במקום 15 בקרב שבע בתוצאה של 5989 נקודות.

### 2021

#### סגנית אלופת אירופה באולם

באליפות אירופה באולם שנערכה בטורון, פולין במרץ 2021 היא זכתה במדליית כסף בקרב חמש בתוצאה של 4791 נקודות, אחרי בת ארצה נפיסטו ת'יאם (4904 נקודות) ולפני קסניה קריז'אן מהונגריה (4644 נקודות).

#### רביעית במשחקים האולימפיים

באולימפיאדת טוקיו שנערכה באוגוסט אותה שנה היא סיימה במקום רביעי בקרב שבע בתוצאה של 6571 נקודות.

### 2022

#### אלופת עולם באולם

באליפות העולם באולם שנערכה בבלגרד, סרביה במרץ 2022 זכתה במדליית זהב בקרב חמש בשיא לאומי חדש של 4929 נקודות, לפני אדריאנה סווק מפולין (4851 נקודות) וקנדל ויליאמס מארצות הברית (4680 נקודות).

באליפות העולם שנערכה ביוג'ין, אורגון, ארצות הברית ביולי אותה שנה היא סיימה במקום חמישי בקרב שבע בתוצאה של 6559 נקודות.

באליפות אירופה שנערכה במינכן, גרמניה באוגוסט אותה שנה היא סיימה במקום רביעי בקרב שבע בתוצאה של 6467 נקודות.

### 2023

באליפות אירופה באולם שנערכה באיסטנבול, טורקיה במרץ 2023 היא זכתה במדליית ארד בקרב חמש בתוצאה של 4823 נקודות, אחרי נפיסטו ת'יאם שקבעה שיא עולם חדש של 5055 נקודות ואדריאנה סווק (5014 נקודות).

באליפות העולם שנערכה בבודפשט, הונגריה באוגוסט אותה שנה סיימה במקום שישי בקרב שבע בתוצאה של 6450 נקודות.

### 2024

באליפות העולם באולם שנערכה בגלאזגו, הממלכה המאוחדת במרץ 2024 זכתה במדליית זהב בקרב חמש בתוצאה של 4773 נקודות, לפני סאגה ואנינן מפינלנד (4677 נקודות) וסופי דוקטר מהולנד (4571 נקודות) ובכך הגנה על תוארה.

שיאים אישיים
------------

### אצטדיון

* קרב שבע: 6571 נקודות (2021)
* ריצת 100 מטר משוכות: 13.17 שניות (2021)
* קפיצה לגובה: 1.84 מטר (2019)
* הדיפת כדור ברזל: 14.43 מטר (2022)
* ריצת 200 מטר: 23.70 שניות (2021)
* קפיצה לרוחק: 6.40 מטר (2022)
* הטלת כידון: 41.82 מטר (2022)
* ריצת 800 מטר: 2:08.50 מטר (2022)
* ריצת 100 מטר: 12.14 שניות (2017)

### אולם

* קרב חמש: 4929 נקודות (2022), **שיא בלגיה בעבר**
* ריצת 60 מטר משוכות: 8.15 שניות (2022)
* קפיצה לגובה: 1.84 מטר (2019)
* הדיפת כדור ברזל: 14.26 מטר (2024)
* קפיצה לרוחק: 6.60 מטר (2022)
* ריצת 800 מטר: 2:08.81 דקות (2022)
* ריצת 60 מטר: 7.82 שניות (2018)

קישורים חיצוניים
----------------

ויקישיתוף מדיה וקבצים בנושא **נור וידטס** בוויקישיתוף
* נור וידטס, ברשת החברתית אקס (טוויטר)
* נור וידטס, ברשת החברתית אינסטגרם
* נור וידטס, באתר הוועד האולימפי הבין-לאומי
* נור וידטס, באתר olympedia.org
* נור וידטס, באתר התאחדות האתלטיקה הבין-לאומית
* נור וידטס, באתר ליגת היהלום
* נור וידטס, באתר Track and Field (נשים)

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14450530

 |
**SciTE** (ראשי תיבות באנגלית של: **Sci**ntilla based **T**ext **E**ditor) הוא עורך טקסט חוצה פלטפורמות, שנכתב על ידי ניל הודג'סון באמצעות הספרייה החופשית Scintilla. הוא מרושיין[דרושה הבהרה] על פי גרסה מינימלית של "Historical Permission Notice and Disclaimer".

"קל משקל" ובנוי לביצועים מהירים, הוא מיועד בעיקר לעריכת קוד מקור, ומבצע הדגשת תחביר והתייחסות לפונקציות מוטבעות עבור שפות פיתוח רבות. יש .exe עצמאי זמין עבור Microsoft Windows המיועד לכונני הבזק מסוג USB. ל-SciTE תכונות רבות דומות לעורכים אחרים המבוססים על רכיב העריכה של Scintilla כמו Geany ו- Notepad++.

SciTE שוחרר לראשונה בשנת 1999.

התאמה אישית
-----------

SciTE גמיש מאוד לקינפוג[דרושה הבהרה] משתמש. אף על פי שאין חלון העדפות גרפי, ניתן לשנות את ההגדרות על ידי עריכת קובצי תצורת טקסט רגיל. ניתן לקבל הגדרות שונות עבור כל שפה ופרויקט, כמו גם אפשרויות גלובליות או לפי משתמש. ישנן אפשרויות תפריט בהתקנה הרגילה לפתיחת קבצים אלה בעורך. אלה מאפשרים התאמה אישית גבוהה של דברים כמו מקשי קיצור, כרטיסיות, קיפול קוד, גופנים והדגשת תחביר.

בנוסף, שפת התכנות Lua משובצת ב-SciTE, ומאפשרת למשתמש התאמה אישית נוספת. אפשר לכתוב סקריפטים של Lua שיש להם גישה לתוכן המאגר ו- API של Scintilla. ניתן להפעיל את הסקריפטים באמצעות מקש קיצור דרך, או כתגובה לאירוע, המספק אפשרות ליישום השלמה אוטומטית או "hook" אחר.

כבר בשנת 2003 היו 21 לוקליזציות של טקסטים בתפריט ותמיכה של 36 שפות תכנות שונות ופורמטי קוד אחרים, והעורך היה מסוגל להמיר אוטומטית בין סגנונות מפרידי שורות בפלטפורמות שונות ולזהות קובצי Unicode. ל-SciTE יכולת גם לייצא קובצי טקסט רגיל בפורמט PDF.

תכונות
------

התכונות כוללות החלפה בבחירה, ביטוי רגולרי מוחלף בקבוצות משנה, חיפוש בקבצים, קיפול קוד, קובצי API, עותק מעוצב, קיצורים, בחירה מרובה ותמיכה בגופנים ברוחב משתנה. פריסת העריכה מורכבת ממספר כרטיסיות המכילות מקור, ובנוסף מחלונית פלט המציגה פלט מתסריטים שהופעלו.

SciTE תומך בהדגשת תחביר של שפות רבות. את הרשימה המלאה של השפות המוכרות ניתן למצוא בתיעוד הרשמי.

עם גרסה 4.0.5, תמיכה בקבצים גדולים אפשרית.

עם גרסה 4.1.0, יש לו תמיכה ניסיונית בשפות מימין לשמאל, כמו ערבית.

קישורים חיצוניים
----------------

ויקישיתוף מדיה וקבצים בנושא **SciTE** בוויקישיתוף
* אתר האינטרנט הרשמי של SciTE

הערות שוליים
------------

1. ↑  Hodgson, Neil (2002). "License for Scintilla and SciTE". נבדק ב-2015-06-15.
2. 1 2  "Kodierchamäleon". *c't*: 75. באוקטובר 2003. `{{cite journal}}`:  (עזרה)
3. 1 2  Hodgson, Neil. "SciTE Documentation". נבדק ב-2015-06-15.
4. ↑  Kramer, André (2005). "Zwölf Editoren für Code und Text". *c't* (21): 168.
5. ↑  "Scintilla and SciTE". *www.scintilla.org*.
**מריאן רייג'יפסיאן ז'אן-בפטיסט** (באנגלית: **Marianne Raigipcien Jean-Baptiste**; נולדה ב-26 באפריל 1967) היא שחקנית קולנוע אנגלייה, מועמדת לפרס אוסקר לשחקנית המשנה הטובה ביותר ולפרס גלובוס הזהב לשנת 1996 על משחקה בסרט "סודות ושקרים".

ביוגרפיה
--------

בפטיסט נולדה בלונדון להורים מאנטיגואה וברבודה ומסנט לוסיה. בפטיסט למדה באקדמיה המלכותית לאמנות הדרמה והופיעה בתיאטרון המלכותי הלאומי.

בשנת 1996 הופיעה בפטיסט לראשונה על מסך הקולנוע כשהשתתפה בתפקיד ראשי בדרמה הבריטית של מייק לי "סודות ושקרים". בסרט גילמה בפטיסט את דמותה של הורטנס קאמברבאטץ', בחורה שחורה היוצאת לחפש את הוריה הביולוגים לאחר מות אמהּ המאמצת. הורטנס מגלה שאמה האמיתית היא לבנה ענייה המגדלת את בתה המרדנית. במהלך הסרט חושפת הורטנס סודות נוספים מחיי אמהּ ודודה הביולוגיים. על תפקידה בסרט הייתה בפטיסט מועמדת לפרס אוסקר לשחקנית המשנה הטובה ביותר ולפרסים נוספים.

בשנת 1998 שיחקה בסרט הקומדיה העצמאי "ריגושים אלקטרוניים" (**How to Make the Cruelest Month**), לצידם של קליאה דובאל, איימי סמארט וגבריאל מאן.

בשנת 2000 שיחקה בפסטיסט במותחן הפסיכולוגי "תא קטלני", בסרט הופיעה בפטיסט בתפקיד ד"ר מרים קנת, בנוסף הופיעה בפטיסט בדרמה "28 ימים".
ב-2001 השתתפה בפטיסט במותחן הריגול של טוני סקוט "משחקי ריגול".
כמו כן גילמה את דמותה סוכנת ה־FBI ויויאן ג'ונסון בסדרת הפשע זוכת פרס גלובוס הזהב ופרס אמי "ללא עקבות".
ב-2008 הופיעה בפטיסט בהפקתו של טום הנקס "עיר הגחלת". בשנת 2017 שיחקה בסדרת הטלוויזיה "יום אימונים מסוכן" ברשת CBS, אשר מבוססת על הסרט באותו שם משנת 2001. 

בשנת 2019 כיכבה בסדרת הדרמה המוזיקלית של נטפליקס "פסקול", בתור אנט סנדס, דודתו של סם אשר מנהלת מסעדה. בשנת 2020 שיחקה בסרט "*Fatman"* לצד מל גיבסון. 

ביוני 2021 לוהקה לשחק במיני-סדרה הפסיכולוגית "*Surface"*‏ בסטרימינג של אפל TV פלוס. בשנת 2022 דיבבה את דמותה של שרה שארפ בסרט ההנפשה "המפלצת מהים". 

בשנת 2023 כיכבה בדרמת הפשע של ה-BBC One, "מבוסס על ערימת שקרים" (אנ') בדמותה של שריל הארקר. 

בנוסף לכישרון המשחק שלה בפטיסט היא גם זמרת ויוצרת, הקליטה אלבום המורכב בעיקר משירי בלוז בשנת 1997 לכבוד הסרט "ילדות קריירה".

בפטיסט נשואה לרקדן הבלט הבריטי אבן ויליאמס ולהם שתי בנות.

קישורים חיצוניים
----------------

ויקישיתוף מדיה וקבצים בנושא **מריאן ז'אן-בפטיסט** בוויקישיתוף

* מריאן ז'אן-בפטיסט, במסד הנתונים הקולנועיים IMDb (באנגלית)
* מריאן ז'אן-בפטיסט, באתר AllMovie (באנגלית)
* מריאן ז'אן-בפטיסט, במסד הנתונים הקולנועיים KinoPoisk (ברוסית)
* מריאן ז'אן-בפטיסט, באתר MusicBrainz (באנגלית)
* מריאן ז'אן-בפטיסט, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007315288505171
* BnF: cb14190253w (data)
* CANTIC: a10935290
* GND: 1241779996
* ISNI: 0000 0001 1936 0661
* LCCN: no98106877
* MusicBrainz: 742d7479-0214-43b8-aad3-54ae14dd1263
* NKC: xx0181063
* SNAC: w6ws9prc
* SUDOC: 181267756
* VIAF: 71603043
* WorldCat: lccn-no98106877

 |
**דימיטרייה צינצאר-מרקוביץ'** (בסרבית: **Димитрије Цинцар-Марковић**;‏ 25 באוגוסט 1859 – 29 במאי 1903) היה גנרל ופוליטיקאי סרבי. כיהן כראש המטה הכללי הסרבי בין השנים 1901–1902, וכראש ממשלת סרביה בין השנים 1902–1903. נרצח במהלך ההפיכה הצבאית בסרביה ב-1903.

ביוגרפיה
--------

מרקוביץ' נולד בסאבאץ' ב-25 באוגוסט 1859. אביו, מרקו צינצאר-מרקוביץ' היה מפקד הז'נדרמריה הסרבית, ואחיו, אלכסנדר צינצאר-מרקוביץ' היה דיפלומט שהפך לימים לשר החוץ של ממלכת יוגוסלביה.

ב-1865 הוא החל ללמוד באקדמיה הצבאית הסרבית, וב-1870 סיים את לימודיו והחל לשרת בצבא סרביה בדרגת לוטננט משנה. בין 1872–1873 הוא שרת בצבא הפרוסי ברגימנט האולאנים ה-13. ב-1874 הוא מונה לשלישו הצבאי של הנסיך מילאן. ב-1875 הוא מונה למפקד משמר הפרשים המלכותי. במהלך המלחמה הסרבית-עות'מאנית הוא לחם כמפקד פרשים. במהלך המלחמה העות'מאנית-רוסית הוא פיקד על דיוויזיית מורביה. ב-1885 הוא לחם במלחמת בולגריה-סרביה. ב-1897 הוא הועלה לדרגת גנרל.

ב-1901 מינה אותו אלכסנדר הראשון, מלך סרביה לתפקיד ראש המטה הכללי הסרבי. ב-7 בנובמבר 1902 מינה אותו המלך לראש ממשלת סרביה. הוא נבחר לתפקיד דווקא מכיוון שהיה איש צבא ללא קשר לפוליטיקה, והמלך אלכסנדר, שלא היה פופולרי בסרביה, חיפש ראש ממשלה כנוע שלא יתנגד לו. למרות זאת, במרץ 1903 החליט המלך על עריכת בחירות לראשות הממשלה. הבחירות נערכו ב-18 במאי, ומרקוביץ' זכה בהן לאמון העם.

למרות זאת, העובדה שהיה בן-בריתו הפוליטי וידידו של המלך, גרמה לכך שמרקוביץ' לא היה פופולרי בקרב האצולה, הצבא והפוליטיקה בסרביה. ב-29 במאי 1903, ערכו קבוצת קצינים בצבא סרביה הפיכה צבאית. בתחילת ההפיכה, כותר ביתו של מרקוביץ' בידי הקושרים. מאוחר יותר הוא נורה בפתח ביתו בידי קולונל אלכסנדר מאסין. במקביל, חתנו, יובאן מיליקוביץ', הוצא להורג בארמון המלוכה יחד עם המלך והמלכה.

קישורים חיצוניים
----------------

ויקישיתוף מדיה וקבצים בנושא **דימיטרייה צינצאר-מרקוביץ'** בוויקישיתוף
* דימטרייה צינצאר-מרקוביץ' באתר המרכז ליציבות חברתית חלק 1 ו-2
**ביספוספונטים** (באנגלית: **Bisphosphonates**) אלו תרופות המונעות את איבוד מסת העצם ומיועדות לטיפול בדלדול עצם ומחלות נלוות, כגון מחלת פאג'ט של העצם ופרכת. התרופות נקראות כך משום שהן מכילות שתי קבוצות פוספנט (PO3) והן כוללות, בין היתר, את התרופות Alendronate (בישראל משווק תחת השמות פוסלן, מקסיבון, אלנדרונאט) ו- Risedronate (בישראל, אקטונל, התרופה מאושרת גם לצורך מניעה של דלדול עצם כתוצאה משימוש בסטרואידים). תרופות אלו מהוות את התרופות העיקריות לטיפול בדלדול עצם, אולם קיימות גם תרופות נוספות ממשפחה זו. 

תרופות אלו הראו ירידה משמעותית בסיכון לשברים אוסטאופורוטיים. כך למשל, המחקר Fracture Intervention Trial אשר כלל צריכה יומית של התרופה אלנדרונאט למשך מעל לשנתיים, הראה ירידה בסיכון לפתח שברי חוליות בכ-50% וירידה של 50% בשברי צוואר הירך. מחקרים אחרים הראו תוצאות דומות גם בטיפול הניתן אחת לשבוע עם מינון גבוה יותר. לכן, נכון ל-2012 ההמלצה היא טיפול אחת לשבוע, המגביר את היענות החולה ליטול את התרופה.

דרך מתן
-------

על התרופה להילקח בבוקר עם כוס מלאה מים ועל קיבה ריקה, משמע לפני ארוחת הבוקר. זאת מאחר שהתרופה איננה נספגת היטב במערכת העיכול ועל כן יש למקסם את ספיגתה. על המטופלים להישאר זקופים למשך חצי שעה לאחר נטילת התרופה כדי להימנע מגירוי הוושט. מכיוון שהתרופה עלולה לגרות את הוושט, אין לתת אותה לחולים הסובלים מהיצרויות של הוושט או מהתרוקנות לא תקינה שלו.

אופן פעולת התרופה
-----------------

ביספוספונטים אלו תרופות אשר באופן ספציפי מונעות את הפעילות של אוסטאוקלסטים (תאים הורסי עצם) וכן מורידות את מספרם, בין היתר, על ידי ביצוע אפופטוזה (הרג מתוכנן של התא).

תופעות לוואי
------------

תופעות לוואי נפוצות יחסית כוללות חוסר נוחות בקיבה או גירוי של הוושט, שניתן לרוב למנוע אותן במידה והתרופה נלקחת בהתאם להוראות נטילתה (כלומר להישאר זקופים למשך לפחות חצי שעה לאחר נטילת התרופה). תופעת לוואי בעייתית אולם נדירה יותר היא נמק עצם של הלסת (osteonecrosis of the jaw), בעיקר של הלסת התחתונה.

קישורים חיצוניים
----------------

ויקישיתוף מדיה וקבצים בנושא **ביספוספונטים** בוויקישיתוף
* אורי ברק, יואב רוזנטל, עמיר ערמי, יונה קוסאשוילי וסטיבן וולקס, ביספוספונטים כטיפול מונע לשברים בצוואר עצם הירך – אליה וקוץ בה, "הרפואה" 2017. עמ' 433-437

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**לוביץ** (בפולנית: **Łowicz**) היא עיר בפרובינציית לודז' שבפולין, בה התקיימה עד השואה קהילה יהודית גדולה.

תולדות היישוב
-------------

לוביץ' נזכרת מהמאה ה-12, ובמאה ה-13 הוענקו לה זכויות עיר. במהלך המאות ה-15 וה-16 שגשגה העיירה, אך באמצע המאה ה-17 נבלמה התפתחותה כתוצאה מההרס של פלישת האימפריה השוודית.

בשנת 1793 נכללה העיירה בתחום פרוסיה, ובשנת 1815 נכללה בתחום פולין הקונגרסאית.

יהודי לוביץ'
------------

קהילה יהודית התקיימה בלוביץ' מהמאה ה-15, ובשנת 1516 גורשו היהודים מהעיירה בהוראת הארכיבישוף המקומי. בתחילת המאה ה-18 התחדשה הקהילה היהודית בעיירה, אך בשנת 1724 נאסרו מגורי יהודי בה. בתקופה הפרוסית בוטל איסור זה, אך בשנת 1828 נצטוו יהודי העיירה לעבור להתגורר ברובע מסוים בה, לאחר פניית הפולנים המקומיים לשלטונות. בשנת 1862 בוטלו הגבלות המגורים ליהודי העיירה.

במהלך מלחמת העולם הראשונה נפגעה העיירה כתוצאה מהפגזות ומדליקות שפרצו בה, ומצבם הכלכלי של יהודיה הוחמר. בשנת 1919 ערכו חיילי הצבא הכחול ביזה בחנויות היהודים בעיירה, והתעללו ביהודים חרדים באופן פומבי.

בין מלחמות העולם נמנו בעיירה כ-4,500 יהודים, כרבע מתושביה, והתקיימה בה פעילות ציבורית יהודית. בשנות השלושים של המאה ה-20 גברו והלכו ההתנכלויות האנטישמיות בעיירה, תוך יידויי אבנים תכופים לעבר בית הכנסת המקומי ובתי היהודים בעיירה.

### בשואה

אנדרטה לזכר יהודי לוביץ', בולימוב וקרנוז'ה שנספו בשואה, בבית העלמין בחולון
עם פרוץ מלחמת העולם השנייה נמלטו מהעיירה יהודים רבים לוורשה, ובמקביל הגיעו אליה פליטים יהודים מאזור לודז', עד שמספר היהודים בעיירה הגיע לכ-8,200 איש.

ב-13 בספטמבר 1939 נכבשה העיירה בידי הגרמנים, ואלו החלו מיד במעשי שוד של יהודיה, תוך חטיפתם לעבודות כפייה. בחורף 1940 רוכזו יהודי העיירה בגטו מוקף חומה וגדר תיל שהוקם בה, בו מתו יהודים רבים ממגפת טיפוס הבהרות. באביב 1940 נסגרו שערי הגטו, והוא חולק לשני חלקים. יהודי הגטו הועסקו בעבודות כפייה שונות, חלקן במחנות עבודה, בתיווך היודנרט שמונה בו, שבראשו הועמד ברוך שפירא.

במרץ 1941 הועברו כל יושבי הגטו שבעיירה לגטו ורשה. לאחר מכן פורק בית הכנסת השרוף שבעיירה בידי פולנים מקומיים. בשנת 1941 התקיים בפרבר של העיירה מחנה עבודה, בו הועסקו כ-300 עד 360 יהודים מגטו ורשה. במחנה זה הורעבו היהודים, וחוו מעשי התעללות מצד שומריהם האוקראינים, תוך שרפה בחיים של יהודים.

לאחר השואה שבו לעיירה 37 יהודים, אך בשל יחס עוין מצד שכניהם הפולנים, שהתבטא בירי על בתיהם, עזבו אותה כולם במהרה. בית העלמין היהודי בעיירה חולל ונהרס בזמן המלחמה, ומצבותיו שימשו לריצוף רחובות העיירה.

קישורים חיצוניים
----------------

ויקישיתוף מדיה וקבצים בנושא **לוביץ'** בוויקישיתוף
* 

* אתר האינטרנט הרשמי של לוביץ'
* ספר יזכור לקהילת לוביץ', בספריית העיר ניו יורק
* לוביץ' באתר מרכז מורשת יהדות פולין
* לוביץ' (Łowicz), באנציקלופדיה של הגטאות, באתר יד ושם
* "לוביץ'", באתר השטעטל הווירטואלי
* סמואל שלקובסקי ומרטין דין (אנ'), לוביץ', **אנציקלופדיה של המחנות והגטאות** (כרך II, חלק A, עמ' 402–404), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
* לוביץ' (פולין), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007552985605171
* GND: 4198980-6
* LCCN: n83052244
* MusicBrainz: dfbc844b-5195-4fb2-97e7-18c4e18a1cfc
* NKC: ge633720
* VIAF: 154806509
* WorldCat: lccn-n83052244

 |
**פאבלה יורישיץ' שטורם** (בסרבית: **Павле Јуришић Штурм**‏; 8 באוגוסט 1848 – 13 בפברואר 1922) היה גנרל סרבי ממוצא פרוסי. התבלט כמפקד הארמייה השלישית של צבא סרביה במלחמת העולם הראשונה.

ביוגרפיה
--------

שטורם נולד ב-8 באוגוסט 1848 בעיר גרליץ בפרובינציית שלזיה שבממלכת פרוסיה, בשם **פאולוס שטורם** (**Paulus Sturm**). משפחתו הייתה ממוצא סורבי. הוא ואחיו אויגן למדו באקדמיה הצבאית המלכותית בברסלאו ובשנת 1867 התגייסו לצבא פרוסיה ולחמו במלחמת צרפת–פרוסיה. ב-1875 הם עזבו את הצבא, ועברו לגור בנסיכות סרביה. האחים התאהבו בסרביה, ובהתאם לכך שינו את שמותם לשמות סרביים. פאולוס היה ל"פאבלה" ואויגן היה ל"יבגני". את שם משפחתם הם שינו ל"יורישיץ'" והשאירו את השם "שטורם" ככינוי. פאבלה אף נישא לאשה סרבית כדי לקבל אזרחות סרבית. שני האחים קיבלו משרה של מרצים באקדמיה הצבאית המלכותית בבלגרד. עם פרוץ המלחמה הסרבית-עות'מאנית (1876–1878) התגייסו שניהם לצבא סרביה כמתנדבים. פאבלה התקדם בצבא, ועם פרוץ מלחמת בולגריה-סרביה ב-1885 כבר היה מפקד רגימנט.

במהלך מלחמת הבלקן הראשונה, פיקד שטורם על דיוויזיית "דרינה" אשר התבלטה במהלך קרב קומנובו. הוא פיקד על הדיוויזיה גם במהלך מלחמת הבלקן השנייה. עם פרוץ מלחמת העולם הראשונה באוגוסט 1914, מונה שטורם למפקד הארמייה השלישית. לצד הארמייה השנייה לקחה הארמייה שלו חלק נכבד בקרב קר שבסופו נהדפה הפלישה הראשונה של האימפריה האוסטרו-הונגרית אל סרביה. הארמייה השתתפה גם בקרב דרינה במהלכו ניצחה את האוסטרים, אולם במחיר אבדות כבדות. הארמייה השתתפה בהדיפת הפלישה האוסטרית השלישית, ונלחמה בקרב קולובארה בדצמבר של אותה שנה, שכמו קודמיו הסתיים בניצחון סרבי מוחץ.

בשנת 1915 חל שינוי ניכר במערכה, עקב הצטרפות הקיסרות הגרמנית וממלכת בולגריה למלחמה לצד אוסטריה. הארמייה הובסה במתקפת מורביה ומתקפת קוסובו, ובהדרגה נכבשה סרביה בידי מעצמות המרכז. הארמייה של שטורם פורקה, ושרידיה נסוגו לחופי אלבניה, משם לקורפו ובהמשך למפקדת כוחות מדינות ההסכמה בסלוניקי. ב-1916 הוקמה הארמייה מחדש בחזית המוקדונית ושטורם מונה מחדש למפקדה. הוא פיקד על הארמייה במהלך קרבות שונים, וביניהם קרב קיימאקצאלאן, אולם באוגוסט 1916 הוחלף בידי מילוש ואסיץ' בשל מצבו הבריאותי המעורער. הוא נשלח לחזית המזרחית כדי לסייע בארגון חיל המתנדבים הסרבי אשר לחם בצבא האימפריה הרוסית. בתחילת 1917 הוא הוחזר לחזית המזרחית, ומילא תפקידי מטה בסלוניקי עד סוף המלחמה.

ב-1921 פרש שטורם מהצבא. הוא נפטר בביתו שבבלגרד ב-13 בפברואר 1922 בגיל 73.

קישורים חיצוניים
----------------

ויקישיתוף מדיה וקבצים בנושא **פאבלה יורישיץ' שטורם** בוויקישיתוף
* נשמה סרבית - הגנרל שטורם (בסרבית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n93066535
* VIAF: 36128814
* WorldCat: lccn-n93066535

 |
**מייק דוגן** (באנגלית: **Mike Duggan**; נולד ב-15 ביולי 1958) הוא פוליטיקאי אמריקאי המכהן כראש עיריית דטרויט שבמישיגן.

ביוגרפיה
--------

דוגן נולד בדטרויט ולמד בתיכון קתולי בעיר. הוא בעל תואר ראשון מאוניברסיטת מישיגן ותואר JD מבית הספר למשפטים של אוניברסיטת מישיגן. הוא נשוי ללורי ואב לארבעה ילדים

דוגן שירת כתובע המחוזי של מחוז ויין ולאחר מכן כמנכ"ל המרכז הרפואי של דטרויט.

בבחירות לראשות העיר ב-2013 לא נרשם כמועמד בפתקי ההצבעה והוביל קמפיין של הצבעה ברישום ידני. הוא זכה ל-68% בסיבוב הראשון ובסיבוב השני בנובמבר 2013 נבחר לראשות העיר דטרויט ברוב של 55%. הוא נכנס לתפקידו בתחילת 2014. בנובמבר 2017 נבחר לתקופת כהונה נוספת ברוב של 72%. בנובמבר 2021, נבחר לכהונה שלישית ברוב של 75% מהקולות.

קישורים חיצוניים
----------------

ויקישיתוף מדיה וקבצים בנושא **מייק דוגן** בוויקישיתוף
* 

* אתר האינטרנט הרשמי של מייק דוגן
* מייק דוגן, ברשת החברתית פייסבוק

* מייק דוגן, ברשת החברתית אקס (טוויטר)
* מייק דוגן באתר עיריית דטרויט
* אתר הבחירות של מייק דוגן
* How Detroit’s Mayor Became Unbeatable, פוליטיקו, 29 באוגוסט 2017
* אתר למנויים בלבד אקונומיסט, מהריסה להריסה, עתידה של דטרויט מתחיל להתבהר, באתר הארץ, 29 בספטמבר 2017

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2020044982
* VIAF: 9952158631025023370006
* WorldCat (עם VIAF): 9952158631025023370006

 |
נשיאת נשים בשיטה האסטונית
**נשיאת נשים** (בפינית: **akankanto** או **eukonkanto**; באסטונית: **naisekandmine**) הוא ענף ספורט שבו על המתמודדים לרוץ במסלול מכשולים כשהם נושאים על גופם נשים.

התחרויות הראשונות של ספורט זה נערכו בעיר סוֹנְקַיָארְוִוי (Sonkajärvi) שבפינלנד ב-1992. אף שהן נערכו כבדיחה, הבסיס לה מצוי בפולקלור מקומי, לפיו בשלהי המאה ה-19, שודד מקומי בחן כך את כוחם של המועמדים להצטרף לכוחותיו. כיום נערכות תחרויות דומות גם באוסטרליה, בוויסקונסין, במישיגן ובמיין, אך אליפות העולם נערכת בסונקיארווי. אף שאליפות העולם נערכת בפינלנד, כל הזוגות שזכו בין 1998 ל-2008 היו דווקא אסטונים. ב-2009 היו טאיסטו מייטינן וקריסטינה האפנן לפינים הראשונים שזכו בתחרות מזה 12 שנים.

בשנת 2008 השתתפו לראשונה מתחרים ישראלים בתחרות, תומר ודנה בוהדנה, והם סיימו במקום ה-12.

חוקי התחרות
-----------

אורכו של המסלול 253.5 מטרים. בעבר הוא כלל מעבר דרך גדרות, סלעים ופלגי מים, אך כיום המסלול שטוח, ויש בו 3 מכשולים בלבד, אחד מהם מכשול מים בעומק של מטר אחד.

בכל פעם רצים שני זוגות זה מול זה. הזוג המנצח הוא זה שסיים את המירוץ בזמן המהיר ביותר מבין כלל הזוגות, כאשר על כל נפילה של האישה בזמן המירוץ נוספות 15 שניות לזמן של הזוג.

על האישה להיות בת 17 לפחות, והיא אינה חייבת להיות אשתו של הגבר שנושא אותה. משקלה צריך להיות 49 ק"ג לכל הפחות. אם משקלה נמוך יותר, יש לשאת משא נוסף, כך שהמשקל המצטבר יגיע ל-49 ק"ג.

מותר לשאת את האישה בכל דרך שהיא. הדרכים המקובלות הן שק קמח, מעבר לכתף ו"השיטה האסטונית", שבה האישה תלויה הפוכה על גבו של נושאהּ, ורגליה משוכלות סביב צווארו.

הזוג המנצח זוכה בפרס כספי ובבירה בכמות המשתווה למשקלה של האישה.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **נשיאת נשים** |
| ויקישיתוף תמונות ומדיה בוויקישיתוף: **נשיאת נשים** |

* אתר אליפות העולם בנשיאת נשים בסונסקיארווי
* פינלנד: סחוב לך אישה - כתבת וידאו באתר וואלה!, 6 ביולי 2008
**עיט נצי מצויץ** (שם מדעי: *Nisaetus cirrhatus*) הוא מין של עוף דורס ממשפחת הנציים החי בהודו, סרי לנקה ובדרום-מזרח אסיה עד לאינדונזיה והפיליפינים ביערות הטרופיים.

מאפיינים
--------

זהו עוף גדול שאורכו 60–72 ס"מ, מוטת כנפיים של 127–132 ס"מ ומשקלו 1.2–1.9 ק"ג. סימן ההיכר שלו הוא ציצת הנוצות הסמורות על ראשו, שצבען שחור. צבע נוצותיו חום-כתום עם חזה לבן ורגליים צהובות. הראש כהה עם מקור אפור ועיניים צהובות. לעיטי היערות כנפיים וזנבות מעוגלים ורחבים יותר משל קרוביהם. הנקבות גדולות מהזכרים. הם מקננים על עצים גבוהים ומטילים ביצה יחידה.

העיט טורף יונקים, עופות וזוחלים שונים כמו פסיונים, תרנגולים וארנבים. הוא עט עליהם מהענפים הנמוכים ומפתיע את הטרף בתקיפה מהירה בין הצמחים.

גלריה
-----

* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **עיט נצי מצויץ** בוויקישיתוף
* עיט נצי מצויץ, באתר ITIS (באנגלית)
* עיט נצי מצויץ, באתר NCBI (באנגלית)
* עיט נצי מצויץ, באתר האנציקלופדיה של החיים (באנגלית)
* עיט נצי מצויץ, באתר GBIF (באנגלית)

הערות שוליים
------------

1. ↑  עיט נצי מצויץ באתר הרשימה האדומה של IUCN